钦定古今图书集成/方舆汇编/职方典/第1520卷 > 《还定六慰后说》陈用宾
## 钦定古今图书集成/方舆汇编/职方典/第1520卷 > 《还定六慰后说》陈用宾

天下之事，有其机甚微而其实至要者，握其机而图
之，故力不劳而功易举，否则难成。夫六慰者，乃国家
西南之极际者也。其实腾永之外藩，轮广八九千里，
上古无论，自汉唐宋以后，咸不能有之。我朝威德无
往不被，乃编置为六宣慰，曰木邦、曰缅甸、曰八百、曰
车里、曰老挝、曰孟养一宣抚，曰猛密，咸为之正疆界。
明爵级。二百年来，酋长安其位，彝民安其生。奈何莽
瑞体鸣狐，持挺于洞吾，建标立赤计，灭得楞之兄弟，
东破老挝之缆掌，攻打景迈，服车里孟艮，囚孟养之
思个，陷木邦之罕拔，计服猛密，号召三宣，雄长海上，
三宣之外，尺地咸为窃据。若兹丑也，将度幕轻赍，出
塞数千里，兴问罪之师乎？将传檄掉“三寸舌，解棼救
斗乎？”是入万仞渊，取骊龙颔下之珠也。向使伏穴守
巢，戢翼敛喙，亦听其游魂假息焉耳。讵群丑相讧，仗
缅声援，冯缅藉资者指不胜屈。万历九年以来，滇民
服甲枕戈，行赍居送，如孟养、孟拱、景迈、雍、会，猛乃夕
波落著及雍罕、冗墨等贼，为莽奔走，或犯蛮莫，或扰
三宣，岁无虚日。故欲“慷慨一当贼，以扫穴而犁庭。然
不毛非用武之地，绝域无远讨之理，欲慎重于兹，廑
廑谕国威信抚之，则若辈喜人怒兽也，难养易瓌，朝
抚暮叛，徒示弱也。察其势而权低昂，计惟远攻，远攻
又必以彝攻彝，非暹罗无以得志者。”因遣一介之使，
持盈尺之檄，檄之暹罗，象以颐指大举兵加之，而缅
丑遂“大狼狈。故以势合者，势败则分。缅兼六慰，兼之
势也，非拊之德也。昔缘乌合，今必瓜分，抚谕招来，以
其时考之，则可矣。”乃会按镇差官将命，分道并进，因
势利导，赏谕之，六慰传檄而定。故罕钦首先贡象，景
迈遣使求通，孟养、孟拱、先贽继贡，车里、老挝叩关贡
象而稽颡。夕波猛乃雍会、落著等丑，偕数十万叛缅
之众，咸系颈而来归，将命者因地顺势置之以安反
侧之心，亦无徙戎之患。夫以数十年已失之物，一旦
完璧归之故府，以数十万众、百万糗粮取之而不克，
今复之于伐谋，不遗馀力，此非低昂轻重，因势决机
之明效大验哉？今而后，狼烟红息，塞草绿抽，虽滇人
厚幸，实朝廷威灵远鬯也。《语》曰：“善师者不阵，善阵者
不战。”谅夫蒲苴子之巧也，弱弓纤缴，乘风振之，连双
鸧于青霄之际，决机审哉！顾决机者我也，连双鸧则
在缴矣。